《拟九颂 其一 龙鹤山》
宋代·程公许

龙吟兮九渊，鹤唳兮九天。飞仙兮下寥阔，鹤可驭兮龙可鞭。

白云兮坌谷，飞泉兮鸣筑。掇瑶草兮帝庭，搴琼林兮木末。

问老仙兮何为，珠庭宴兮悦怡。启琼笈兮探道帙，盼灵童兮往授之。

粲仙李兮芳奕叶，主斯文兮千岁期。维嵩岳兮峻极，繄甫申兮孕质。

彼圩顶兮尼丘，非毓圣兮何述。伟兹山兮万仞，独载英兮一家。

下培塿兮何有，上帝阍兮可排。龙奋髯兮翔骞，鹤整翮兮褊褼。

洒瓢滴兮泽苗槁，何蕙帐兮吾久淹。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。